अबुजा|….. दक्षिण पूर्व नाइजीरिया में रविवार को एक गिरजाघर पर हुए हमले में कम से कम आठ लोगों की मौत हो गई तथा 18 अन्य घायल हो गए. पुलिस ने यह जानकारी दी. समाचार एजेंसी सिन्हुआ के अनुसार, नाइजीरिया के दक्षिण पूर्वी प्रांत अनांब्रा के ओजुबुलू इलाके में सेंट फिलिप कैथोलिक चर्च पर प्रार्थना के लिए इकट्ठा हुए सैकड़ों श्रद्धालुओं पर हमलावरों ने अंधाधुंध गोलीबारी की.
एक प्रत्यक्षदर्शी ने बताया कि हमलावर रविवार शाम 5.45 बजे चर्च में घुसे और एक व्यक्ति की पहचान कर उसे गोलियों से भून दिया. उसने बताया कि इसके बाद हमलावरों ने वहां मौजूद 100 से अधिक श्रद्धालुओं पर गोलीबारी शुरू कर दी, जिसमें अनेक की मौत घटनास्थल पर ही हो गई.
प्रांतीय पुलिस प्रमुख गार्बा उमर ने कहा है कि अब तक कोई गिरफ्तारी नहीं हो सकी है और पुलिस द्वारा की गई प्रारंभिक तफ्तीश में पता चला है कि हमलावर इलाके के ही रहने वाले थे.हमले की मंशा का अब तक पता नहीं चल सका है. पुलिस ने हमलावरों की तलाश शुरू कर दी है.